પ્રથમ દૃષ્ટિએ અવ્યવહારુ અને અશક્ય લાગતી વાતમાં થોડો દમ એટલા માટે છે કે ઓરિસાના બીજુ જનતા દળ જેવા પ્રાદેશિક પક્ષો વિવિધ રાજ્યોમાં છે, જે ભાજપ કે કોંગ્રેસ સાથે જોડાવાનું પસંદ નહીં કરે. તેઓ ત્રીજા મોરચામાં સામેલ થઈ શકે છે. જો કે.સી. રાવ વિધાનસભાની ચૂંટણીની જવાબદારીમાંથી મુક્ત રહે તો જ તેઓ લોકસભાની ચૂંટણીમાં આવી ભૂમિકા ભજવી શકે અને એટલે રાજ્યમાં વહેલી ચૂંટણી યોજવાના ઇરાદે તેમણે વિધાનસભાનું વિસર્જન કર્યું છે. તેમની ગણતરી એવી છે કે આગામી નવેમ્બર-ડિસેમ્બરમાં ચાર રાજ્યોની વિધાનસભાની ચૂંટણી યોજાવાની છે તેની સાથે તેલંગાણાની ચૂંટણી પણ યોજાય. અલબત્ત, આ બાબતમાં ચૂંટણી પંચનો અભિપ્રાય અને તૈયારી પણ જોવાના રહે છે. વહેલી ચૂંટણીની અપેક્ષાએ વિધાનસભાનું વિસર્જન કરી નાખવાનાં પગલાંને મુખ્ય ચૂંટણી કમિશનર ઓ.પી. રાવતે સંપૂર્ણપણે અસંગત ગણાવ્યું છે. મતલબ ચૂંટણી પંચનો પ્રતિભાવ કે.સી. રાવની ધારણાને અનુરૃપ નથી. રાજકીય લાભની ઇચ્છાથી ભરવામાં આવતાં આવાં પગલાં સામાન્ય જન માટે પણ લાભકારક નિવડતા નથી. થોડા મહિનાના અંતરે રાજ્યમાં લોકોને બે વખત ચૂંટણીની કવાયતમાં જોતરાવું પડે છે. ચૂંટણી પંચ ચાર રાજ્યો માટે વ્યવસ્થાની તૈયારી કરતું હોય તેમાં વધુ એક રાજ્ય સામેલ થાય તો તેને પણ અનેક આયોજનોમાં ફેરફાર કરવો પડે એ સ્વાભાવિક છે. રાજકારણીઓ તેનો વિચાર કરતા નથી. તેઓ માત્ર પોતાના અને પક્ષીય હિતોનો જ વિચાર કરે છે. એ કે.સી. રાવનાં પગલાંમાં પ્રતિબિંબિત થયું છે.